B vocal

b vocal ye un grupo aragonés de voces "a cappella" de Zaragoza.

 Historia 
Creyato en 1995, en primerías son seis os components d'o grupo, que ya en 2006, cuan publican o suyo primer DVD, no i son que cinco, y asinas continan en as calendatas de huei. Istos cinco components no fan servir que as suyas voces y muito humor y arte escenica ta recreyar a sonoridat orichinal d'os temas que interpretan en os suyos espectaclos.

O grupo b vocal ha participato en muitos programas de radio (En días como hoy, de RNE) y televisión (El Conciertazo, de La 2 de TVE; La noche con Fuentes y Cía, de Telecinco; Espejo Público, d'Antena 3; Madrid Directo, de Telemadrid; Aragón en Abierto, d'Aragón TV) asinas como en cuantas galas celebratas con diversas enchaquias, como a Gala de Fin de Año (Gala de Cabo d'Anyo), d'Aragón TV.

En 2005, b vocal celebra o suyo deceno aniversario, asinas como tamién os suyos 1.000 conciertos feitos dica allora. Y en octubre, fan un concierto como teloners d'a cantaire Bonnie Tyler debant de mas de 100.000 personas en Zaragoza.

O 2007 rematará estando un anyo de chiras, pos dimpués d'obtener bels premios en 2006 en o prestichioso Festival Internacional Vokal.Total de Graz en Austria, son convidatos a o Festival Internacional de Grupos Vocals de Taiwán, an que i ferán cuantos conciertos. Ixe mesmo anyo visitarán Chapón, ufrindo unatros. Antis, en chulio, habrán actuato en o Teatro Bellas Artes (Teatro Polidas Artes) de Madrit por primera vegada.

L'anyo 2008 tamién estió a-saber-lo bueno ta b vocal. Tornan nuevament ta Taiwán y fan bels conciertos. Tamién o suyo espectaclo ye o mas visto ixe anyo en Madrit, estando lo segundo anyo que fan ixe espectaclo en a ciudat, y en o Teatro Bellas Artes (Teatro Polidas Artes). Y tamién participan en a Exposición Internacional de Zaragoza fendo dos conciertos.

En 2009 publican o suyo zaguer disco, Vocalitessen, por cuantas ciudaz espanyolas emplindo teatros y auditorios. En Zaragoza s'acotolan as localidaz d'o Teatro Prencipal mientres os dos días d'a presentación.

Dimpués, en 2010, será l'anyo d'os premios en Nueva York y San Francisco, y tamién cantarán en Xangai (China), con a enchaquia d'a Exposición Universal, representando-ie a Zaragoza como a ciudat d'a Exposición precedent. En l'agüerro d'ixe anyo ferán una chira por China, Taiwán y Chapón. Tamién participan en o disco Cancionero libertario.

En 2011 publican o DVD d'o suyo espectaclo Érase una voz... la Historia y fan una chira por China y Corea d'o Sud.

En 2012 empecipian l'anyo fendo lo suyo espectaclo Érase una voz... la Historia en Madrit.

O grupo b vocal tamién colabora en prochectos solidarios (AECC, Cruz Roja (Cruz Roya), Manos Unidas (Mans Unitas), etc.), y cal citar a suya labor pedagochica amostrando a milentas de ninos y chóvens (mas d'un millón) a importancia d'a musica y d'a voz humana como instrumento esencial d'a humanidat.

 Premios 
 Premio d'o Churato y Premio d'o Publico en o Festival Internacional Vokal.Total de Graz (Estiria, Austria) (chulio de 2006)
 Premio d'o Churato y d'o Publico en o prestichioso festival Harmony Sweepstakes en Nueva York; dimpués, en mayo, tornan a obtener o Premio d'o Publico, o Premio a la Millor Canción d'o Festival y o Tercer Premio d'o Churato en o mesmo Festival en a ciudat de San Francisco. Son o grupo mas premiato en a edición 2010 d'un concurso que ye considerato lo mas important en l'ambito d'a musica "a cappella" a ran mundial.
 Aragoneses del anyo de la Cultura (Aragoneses de l'anyo d'a Cultura) (chunio de 2010)

 Discografía 
 Rebisiones (2000)
 Seis voces... ¿nada más? (2004)
 Entre abades y juglares (2006)
 Vocalitessen (2009)

 Participacions 
 Cancionero libertario (2010)

 Vidios (DVD) 
 Cinco voces son risas (2006)
 ¡Comicapela! (2008)
 Érase una voz... la Historia (2011)

 Espectaclos 
 Con la boca
 Biaja con nosotros
 La música por dentro
 La música en tu voz
 Acapeleando
 Vozmundiversión
 Érase una voz... la Historia
 ¡Comicapela!

 Vinclos externos 
  Pachina web de b vocal
  Vidio de b vocal en San Francisco
  b vocal en Taiwán
  Vidio sobre l'espectaclo Érase una voz... la Historia
  b vocal en o programa "Espejo Público", d'Antena 3
  A canción "Drácula"
  MP3 d'un mix sobre o Zaragoza

Categoría:Grupos de musica d'Aragón
Categoría:Grupos de musica en castellano